Document ID: 32014R0418

KOMISJONI RAKENDUSMÄÄRUS (EL) nr 418/2014,
24. aprill 2014,
millega muudetakse määruse (EL) nr 37/2010 (mis käsitleb farmakoloogilisi toimeaineid ja nende liigitust loomsetes toiduainetes sisalduvate jääkide piirnormide järgi) lisa toimeaine ivermektiini osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 6. mai 2009. aasta määrust (EÜ) nr 470/2009, milles sätestatakse ühenduse menetlused farmakoloogiliste toimeainete jääkide piirnormide kehtestamiseks loomsetes toiduainetes ning millega tunnistatakse kehtetuks nõukogu määrus (EMÜ) nr 2377/90 ning muudetakse Euroopa Parlamendi ja nõukogu direktiivi 2001/82/EÜ ja Euroopa Parlamendi ja nõukogu määrust (EÜ) nr 726/2004, (1) eriti selle artiklit 14 koostoimes artikliga 17,
võttes arvesse Euroopa Ravimiameti arvamust, mille on sõnastanud veterinaarravimite komitee,
ning arvestades järgmist:
(1)
Euroopa Liidus toiduloomade veterinaarravimites või loomakasvatuses kasutatavates biotsiidides kasutamiseks ette nähtud farmakoloogiliste toimeainete jääkide piirnormid tuleb kehtestada kooskõlas määrusega (EÜ) nr 470/2009.
(2)
Farmakoloogilised toimeained ja nende liigitus loomsetes toiduainetes sisalduvate jääkide piirnormide järgi on sätestatud komisjoni määruse (EL) nr 37/2010 (2) lisas.
(3)
Ivermektiin on kantud määruse (EL) nr 37/2010 lisa tabelisse 1 lubatud toimeainena kõikide imetajatest toiduloomade liikide rasvkoe, maksa ja neerude puhul, välja arvatud nende loomade puhul, kellelt saadakse inimtoiduks ettenähtud piima.
(4)
15. detsembril 2010 nõudis komisjon, et Euroopa Ravimiameti annaks välja uue arvamuse toimeaine ivermektiini kohta, et lisada võimalus kehtestada jääkide piirnorm lihaskoe jaoks.
(5)
9. juunil 2011 võttis veterinaarravimite komitee vastu arvamuse, milles soovitatakse kehtestada ivermektiini jääkide piirnormid kudedes, sh lihaskoes kõikide imetajatest toiduloomade liikide jaoks.
(6)
25. oktoobril 2011 nõudis komisjon, et veterinaarravimite komitee kaaluks oma 9. juuni 2011. aasta arvamust ja muudaks selle osa, mis käsitleb jääkide piirnorme süstimiskohal määruse (EL) nr 37/2010 lisa tabelis 1 „Muud sätted” all.
(7)
Veterinaarravimite komitee võttis 12. septembril 2013 vastu läbivaadatud arvamuse, milles soovitatakse kehtestada ivermektiini jääkide piirnormid kõikide imetajatest toiduloomade liikide jaoks lihaskoes, rasvkoes, maksas ja neerudes, välja arvatud loomade puhul, kellelt saadakse inimtoiduks ettenähtud piima. Veterinaarravimite komitee soovitas oma läbivaadatud arvamuses ivermektiini jääkide seire eesmärgil, et kui kogu rümp on kättesaadav, tuleks eelistatavalt võtta proove rasvkoest, maksast või neerudest, mitte lihaskoest, kuna nendest kudedest kaovad jäägid aeglasemalt kui lihaskoest.
(8)
Seega tuleks muuta kannet ivermektiini kohta määruse (EL) nr 37/2010 lisa tabelis 1, et lisada kõnealuse toimeaine jääkide piirnormid kõikide imetajatest toiduloomade liikide puhul lihaskoes, rasvkoes, maksas ja neerudes, välja arvatud nende loomade puhul, kellelt saadakse inimtoiduks ettenähtud piima.
(9)
On asjakohane ette näha mõistlik ajavahemik, et asjaomased sidusrühmad saaksid võtta vajalikke meetmeid uute jääkide piirnormide järgimiseks.
(10)
Käesoleva määrusega ettenähtud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 37/2010 lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 24. juunist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. aprill 2014

Labels: 0
3
17